Source: https://ec.europa.eu/civiljustice/bankruptcy/bankruptcy_por_mt.htm
Timestamp: 2019-08-17 22:52:29+00:00
Document Index: 1780296

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

﻿ Kummissjoni Ewropea - Network gudizzjarju ewropew - Falliment - Portugall
Kummissjoni Ewropea > NGE > Falliment > Portugall
Falliment - Portugall
1. X’inhuma t-tipi u l-għanijiet differenti ta’ proċeduri għal insolvenza?
2. X’inhuma l-kundizzjonijiet sabiex tinfetaħ kull tip ta’ proċedura għal insolvenza?
3. X’inhu r-rwol tal-parteċipanti varji f’kull tip ta’ proċedura?
5. X’inhuma r-regoli speċifiċi li għandhom x’jaqsmu ma’ ċerti kategoriji ta’ pretensjonijiet?
7. X’inhuma l-kundizzjonijiet għal preżentazzjoni u għal ammissjoni ta’ pretensjonijiet?
8. X’inhuma r-regoli li għandhom x’jaqsmu ma’ proċeduri ta’ ri-organizzazzjoni?
9. X’inhuma l-kundizzjonijiet għal proċedura ta’ stralċ?
10. X’inhuma l-kundizzjonijiet għall-għeluq tal-proċeduri?
Taħt il-liġi Portuguża, “insolvenza” hija definita bħala n-nuqqas ta’ abilità ta’ debitur li jlaħħaq ma’ l-obbligi ta’ ħlas tiegħu meta jasal iż-żmien li jħallashom.
Persuni legali, u gruppi awtonomi ta’ assi u obbligi, fejn l-ebda individwu ma għandu responsabbiltà personali mhux limitata għad-djun, huma meqjusin bħala insolventi wkoll meta l-obbligi tagħhom ikunu aktar mill-assi tagħhom.
Possibbiltà ta’ insolvenza ssir insolvenza vera f’każijiet fejn id-debitur jippreżenta applikazzjoni lill-qorti għal dikjarazzjoni ta’ insolvenza.
Il-liġi toffri proċess ta’ konċiljazzjoni barra mill-qorti sabiex jagħti lok għar-rijabilitazzjoni ta’ kumpaniji li jkunu qed jiffaċċjaw insolvenza jew li jkunu għaddejjin minn diffikultajiet finanzjarji. Dan il-proċess huwa mmexxi minn entità pubblika, l-Istitut għall-Appoġġ ta’ Intrapriżi u Investiment ta’ Daqs Żgħir jew Medju (IAPMEI).
L-għan ta’ din il-proċedura huwa li jintlaħaq ftehim bejn il-kumpanija u l-kredituri kollha jew ma’ xi wħud minnhom, li jwitti t-triq għal irkupru vijabbli.
Il-fatt li jkun hemm proċeduri ġudizzjarji pendenti għal insolvenza ma jimpedixxix il-proċedura ta’ konċiljazzjoni. F’dak il-każ, jekk ma tkunx għadha ġiet iddikjarata l-insolvenza, il-proċess legali jista’ jiġi sospiż fuq talba tal-kumpanija jew ta’ kwalunkwe parti interessata.
Il-ftehim milħuq fil-proċedura ta’ konċiljazzjoni jrid jiġi stabbilit bil-miktub, u f’ċerti każijiet huwa meħtieġ kuntratt pubbliku.
Il-Kodiċi dwar l-Insolvenza u l-Irkupru ta’ Kumpaniji (Código da Insolvência e da Recuperação de Empresas) jipprovdi għal tip wieħed ta’ proċeduri mingħajr distinzjoni bejn irkupru tal-kumpanija u insolvenza. Il-kredituri huma meħtieġa li jivvalutaw il-vijabbilità finanzjarja tal-kumpanija u jiddeċiedu flimkien jekk hux xieraq li jsir irkupru jew likwidazzjoni, u taħt liema termini. Il-liġi tipprovdi wkoll għal proċess ieħor għal-likwidazzjoni ta‘ l-assi tad-debitur u tagħti lill-kredituri l-għażla li japprovaw pjan li ma jinvolvix likwidazzjoni.
Hemm tip wieħed biss ta’ proċedura għal insolvenza.
Sabiex jinbdew il-proċeduri, irid jintwera li d-debitur ma jistax jonora l-obbligi tiegħu meta dawn ikunu dovuti, jew fejn huma kkonċernati persuni legali jew gruppi awtonomi ta’ assi, li l-obbligi huma biċ-ċar akbar mill-assi.
Proċeduri għal insolvenza jistgħu jinbdew meta jseħħ wieħed mill-avvenimenti imsemmija hawn taħt:
sospensjoni ġenerali tal-ħlas tad-djun li jkunu waslu biex jitħallsu;
nuqqas ta’ konformità ma’ wieħed mill-obbligi jew aktar li, minħabba d-daqs tagħhom jew minħabba ċ-ċirkostanzi tan-nuqqas, juru li d-debitur b’mod ġenerali ma jistax jissodisfa l-obbligi meta dawn ikunu dovuti;
l-għajbien tas-sid tal-kumpanija jew tad-diretturi tad-debitur, jew l-att ta’ abbandun tas-sede jew taċ-ċentru prinċipali ta’ l-attività bħala riżultat ta’ l-insolvenza tad-debitur, u mingħajr in-nomina ta’ sostitut xieraq;
il-ħela, l-abbandun, il-likwidazzjoni ta’ malajr jew mhux ekonomika ta’ l-assi u l-ħolqien ta’ krediti foloz;
in-nuqqas ta’ assi adegwati bħala garanzija għall-ħlas tad-dejn tal-pretendent kif iġġudikati fi proċeduri ta’ infurzar kontra d-debitur;
nuqqas ta’ konformità ma’ l-obbligi mniżżla fi pjan ta’ insolvenza jew ta’ ħlas lura approvat minn kredituri fi proċeduri għal insolvenza li jkunu diġà nbdew;
nuqqas ġenerali, fis-sitt xhur ta’ qabel, li jitħallsu djun fir-rigward ta’ taxxa u pagamenti u kontribuzzjonijiet tas-sigurtà soċjali, djun minħabba kuntratt ta’ impjieg jew minħabba ksur jew waqfien ta’ kuntratt bħal dan, pagamenti għal kull tip ta’ kiri, inkluż self ta’ flus, ħlas bin-nifs tal-prezz tax-xiri jew ħlas ta’ self iggarantit b’ipoteka fuq il-bini tan-negozju, fuq is-sede jew ir-residenza tad-debitur;
eċċess ċar ta’ obbligi fuq l-assi fl-aħħar karta tal-bilanċ approvata, jew dewmien ta’ aktar minn disa’ xhur għall-approvazzjoni u reġistrazzjoni tal-kontijiet, fejn jeżisti obbligu legali li jsir dan, fejn id-debitur huwa persuna legali jew grupp awtonomu ta’ assi u obbligi.
Il-proċedura ta’ insolvenza trid tibda fil-qorti tal-post fejn tinsab is-sede jew tal-post fejn id-debitur għandu d-domiċilju tiegħu, jew f’każ ta’ insolvenza jew ta’ proprjetà ta’ mejjet mingħajr pretendenti, fil-qorti tal-post ta’ residenza tal-mejjet fil-waqt tal-mewt.
L-applikazzjoni għal dikjarazzjoni ta’ insolvenza tista’ ssir ukoll fil-qorti ta’ fejn ikunu jinsabu l-interessi prinċipali tad-debitur – u dan huwa definit bħala l-post fejn huwa normalment jammisitra l-affarijiet tiegħu u li huwa rikonoxxut bħala tali minn partijiet terzi.
Il-qorti tassumi r-rwol prinċipali ii tiżgura l-konformità mar-regoli legali li jirregolaw il-proċeduri għal insolvenza, b’responsabbiltà partikolari li tagħmel valutazzjoni inizjali tat-talba għal insolvenza u valutazzjoni ta’ jekk l-insolvenza u l-pjanijiet ta’ ħlas approvati mill-kredituri humiex legali u jistgħux jiġu rratifikati.
Huwa wkoll meħtieġ li tiġi vvalutata l-insolvenza allegata tad-debitur fid-dawl ta’ fatti li joħorġu waqt il-proċeduri u, jekk tikkonsidra li l-fatti jiġġustifikaw dan, toħroġ dikjarazzjoni ta’ insolvenza – għalkemm mingħajr il-ħtieġa li tagħti opinjoni dwar il-potenzjal ta’ rkupru mill-kumpanija.
Il-maġistrat huwa responsabbli milli jiddeċiedi fuq il-prova tad-djun u l-klassifikazzjoni tagħhom, u jista’ jaħtar ukoll amministratur legali għal persuni li ma għandhomx kapaċità legali, u jordna s-sospensjoni tal-likwidazzjoni ta’ l-assi u d-distribuzzjoni tar-rikavat bejn il-kredituri.
Bl-istess mod, hija l-qorti li tordna l-għeluq tal-proċeduri.
L-amministratur
L-amministratur jiġi maħtur mill-imħallef li, meta jagħmel il-ħatra, huwa mitlub li jagħti kas tas-suġġerimenti magħmula mid-debitur jew mill-kumitat tal-kredituri, meta jkun ġie ffurmat wieħed. Madankollu laqgħa tal-kredituri jista’ jivvota favur li jibdel l-amministratur maħtur.
Ir-responsabbilitajiet ta’ l-amministratur, bil-kooperazzjoni ta’, u soġġett għal eżaminazzjoni mill-kumitat tal-kredituri, huma kif ġejjin:
li jipprepara għall-ħlas tad-djun tal-parti insolventi mill-kontanti disponibbli fil-proprjetà (l-assi tad-debitur), jiġifieri r-rikavat tal-bejgħ ta’ l-assi li huwa meħtieġ li jippromwovi;
fuq perjodu ta’ żmien itwal, li jipproteġi d-drittijiet tal-persuna insolventi u jippermettilha tkompli teżerċithom, u li jippermetti li l-kumpanija tkompli bil-ħidma tagħha, jekk applikabbli, biex tevita kemm jista’ jkun id-deterjorazzjoni tas-sitwazzjoni finanzjarja tagħha.
Dan huwa korp mhux obbligatorju, li l-eżistenza u l-għamla tiegħu jiddependu mix-xewqat tal-laqgħa tal-kredituri. Il-laqgħa tista’ tneħħi l-kumitat maħtur mill-imħallef jew tista’ taħtar wieħed jekk l-imħallef ma jkunx għamel hekk, u fi kwalunkwe każ tista’ tibdel il-mod ta’ kif inhu magħmul il-kumitat.
Il-qorti tista’ ma taħtarx kumitat meta tqis li dan ikun iġġustifikat minħabba d-daqs limitat ta’ l-assi, in-natura sempliċi tal-likwidazzjoni jew in-numru żgħir ta’ kredituri.
Meta jkun jeżisti kumitat, ikun meħtieġ il-kunsens tiegħu fir-rigward ta’ atti legali li għandhom valur partikolari għall-proċedura.
Id-debitur huwa meħtieġ li japplika għal dikjarazzjoni ta’ insolvenza fi żmien sittin jum mid-data li fiha huwa jinduna bl-insolvenza, jew mid-data li suppost huwa jkun induna biha, ħlief fil-każ ta’ individwu li, fid-data meta sseħħ l-insolvenza, ma jkunx is-sid tal-kumpanija.
Jekk id-debitur huwa s-sid tal-kumpanija, hemm suppożizzjoni legali ta’ għarfien tas-sitwazzjoni ta’ insolvenza tliet xhur wara li l-kumpanija tkun naqset li tħallas b’mod ġenerali l-obbligi tat-taxxa jew tas-sigurtà soċjali jew l-obbligi li jeżistu taħt il-kuntratti ta’ impjieg u ta’ kiri.
Waqt il-proċeduri, id-debitur insolventi huwa meħtieġ li:
jipprovdi l-informazzjoni kollha rilevanti mitluba mill-amministratur, mill-laqgħa tal-kredituri, mill-kumitat tal-kredituri jew mill-qorti;
jattendi l-qorti personalment meta hekk meħtieġ mill-imħallef jew mill-amministratur, sakemm ma jkunx impedut b’mod leġittimu li jattendi jew jekk ikun ingħata permess speċifiku li jiġi rrappreżentat minn aġent;
jipprovdi l-kooperazzjoni kollha mitluba mill-amministratur sabiex ikun jista’ jwettaq ir-rwol tiegħu.
Il-kreditur huwa l-figura prinċipali fil-proċess ta’ insolvenza.
Huwa intitolat jitlob li d-debitur jiġi ddikjarat insolventi, u jista’ wkoll jirtira l-applikazzjoni jew jabbanduna l-proċeduri, sa meta tittieħed id-deċiżjoni finali.
Jekk il-qorti tirrifjuta l-petizzjoni għall-insolvenza, jista’ (sakemm huwa jkun dak li qed jagħmel il-petizzjoni) jappella kontra d-deċiżjoni.
Jista’ jipparteċipa fil-laqgħa tal-kredituri li fiha għandu s-setgħa li jieħu deċiżjoni, b’diskrezzjoni assoluta fit-termini tal-futur tal-kumpanija, jekk għandhiex tiġi rijabilitata jew likwidata, u taħt liema termini.
Meta d-debitur jissottometti programm ta’ ħlas, il-kreditur jista’ jaċċetta jew jirrifjuta dan il-programm.
Għandu d-dritt li jitlob li jinbidel l-amministratur maħtur mill-qorti, u jista’ jeżerċita s-setgħat imsemmija hawn fuq permezz tal-laqgħa tal-kredituri.
Id-dritt għall-appell huwa limitat għal livell wieħed – jiġifieri, appell huwa possibbli biss fil-Qorti ta’ l-Appell. L-unika eċċezzjoni għal dan hija f’sitwazzjonijiet li jinvolvu appelli kontra sentenzi f’oqsma fejn attwalment m’hemmx ġurisprudenza uniformi.
Definizzjoni tal-proprjetà
Jekk ma jkunx stipulat mod ieħor, il-proprjetà tal-parti insolventi hija magħmula mill-assi kollha tad-debitur fid-data tad-dikjarazzjoni ta’ insolvenza mill-qorti, flimkien ma’ l-assi u d-drittijiet akkwistati mid-debitur waqt li l-proċeduri jkunu pendenti.
Assi riżervati jiffurmaw parti mill-proprjetà jekk id-debitur joffrihom minn jeddu u jekk il-kwalità riżervata tagħhom ma tkunx waħda assoluta.
Il-liġi tagħmel distinzjoni bejn id-djun ta’ l-insolvenza u d-djun tal-proprjetà.
Dawn ta’ l-ewwel huma pretensjonijiet fuq il-parti insolventi li saru qabel id-dikjarazzjoni ta’ insolvenza. Pretensjonijiet li jista’ jagħti prova tagħhom il-kreditur li tqajjmu waqt il-proċedura jiġu ttrattati bl-istess mod.
Id-djun tal-proprjetà huma dawk li jinħolqu waqt il-proċess, u jinkludu, per eżempju, l-ispejjeż tal-proċeduri u l-ħlas ta’ l-amministratur.
Effetti fuq l-assi tad-debitur
Fir-rigward ta’ l-assi tad-debitur, l-effett tad-dikjarazzjoni ta’ l-insolvenza huwa li titneħħielu b’mod immedjat – jew direttament jew permezz tad-diretturi tiegħu – is-setgħa li jamministra jew jiddisponi mill-assi li jiffurmaw il-proprjetà tiegħu. B’effett minn dak il-ħin, dawk is-setgħat jiġu konferiti lill-amministratur, li jassumi r-rwol tar-rappreżentant tad-debitur għal kull kwistjoni ta’ natura finanzjarja li jkollha x’taqsam ma’ l-insolvenza.
Bħala regola, atti magħmula mill-parti insolventi bi ksur ta’ dawn l-arranġamenti huma nulli u bla effett.
Id-dikjarazzjoni ta’ insolvenza twassal biex l-obbligi kollha tal-parti insolventi li m’humiex soġġetti għal kundizzjoni preċedenti jkun sarilhom iż-żmien li jitħallsu.
Fil-proċeduri għal insolvenza jeżistu erba’ kategoriji ta’ pretensjonijiet garantiti, preferenzjali, subordinati u mhux garantiti.
Krediti ggarantiti huma dawk li jgawdu minn garanzija in rem fuq assi fil-proprjetà, sal-valur ta’ tali assi Jinkludu wkoll pretensjonijiet preferenzjali speċjali ta’ kredituri. Din il-kategorija tkopri mhux biss il-pretensjonijiet iżda wkoll l-imgħax fuqhom.
Djun preferenzjali huma pretensjonijiet preferenzjali ġenerali tal-kredituri fuq assi fil-proprjetà, sal-valur ta’ l-assi li fuqhom jeżistu krediti preferenzjali bħal dawn, u fejn il-krediti ma jkunux mifdija bħala konsegwenza tad-dikjarazzjoni ta’ insolvenza.
Krediti subordinati huma dawk li jitħallsu biss meta l-kredituri bla garanzija jkunu tħallsu għal kollox.
Il-krediti msemmija hawn taħt huma subordinati, għajr meta dawn ikollhom drittijiet preferenzjali ġenerali jew speċjali tal-kredituri, jew meta jkunu garantiti permezz ta’ ipoteki legali li m’humiex mifdija bħala riżultat tad-dikjarazzjoni ta’ insolvenza:
il-krediti ta’ persuni b’relazzjoni speċjali mad-debitur – bħall-konjuġi, l-axxendenti, id-dixxendenti jew aħwa tad-debitur (fejn hija involuta persuna fiżika) jew azzjonist, sħab jew persuni li kienu f’relazzjoni ta’ kontroll jew ta’ grupp mad-debitur, fir-rigward ta’ persuna legali – u ta’ dawk li krediti bħal dawn ikunu ġew trasferiti lilhom fis-sentejn ta’ qabel il-bidu tal-proċeduri għal insolvenza;
imgħaxijiet fuq pretensjonijiet mhux subordinati li joħorġu wara d-dikjarazzjoni ta’ insolvenza, ħlief dawk koperti b’garanzija in rem u bi drittijiet preferenzjali ġenerali tal-kredituri sal-valur ta’ l-assi in kwistjoni;
pretensjonijiet li huma subordinati bi ftehim bejn il-partijiet;
pretensjonijiet li għandhom x’jaqsmu ma’ servizzi mogħtija bla ħlas mid-debitur;
pretensjonijiet kontra l-proprjetà li, bħala riżultat tad-deċiżjonijiet li jibbenefikaw lill-proprjetà nnifisha, huma miżmuma minn terza parti li taġixxi b’mala fede;
imgħaxijiet fuq pretensjonijiet subordinati li jirriżultaw wara d-dikjarazzjoni ta’ insolvenza;
pretensjonijiet fir-rigward ta’ self azzjonarju.
Krediti mhux garantiti huma dawk kollha mhux koperti mill-kategoriji msemmija hawn fuq.
Fejn hemm biżgħat ġustifikati ta’ amministrazzjoni ħażina, l-imħallef, fuq inizjattiva tiegħu stess jew fuq talba ta’ l-applikant, jista’ jordna l-miżuri protettivi meħtieġa jew xierqa sabiex iwaqqaf aktar ħsara għas-sitwazzjoni finanzjarja tad-debitur saż-żmien li fih issir id-dikjarazzjoni.
Dawn il-miżuri jistgħu jinkludu, eżempju, il-ħatra ta’ amministratur ġudizzjarju temporanju b’setgħat esklussivi li jamministra l-assi tad-debitur, jew li jgħin lid-debitur sabiex jamministrahom.
Bid-dikjarazzjoni ta’ insolvenza, jiġu mifdija dawn il-pretensjonijiet:
drittijiet preferenzjali ġenerali tal-kredituri kontra l-proprjetà miżmuma mill-Istat, mill-awtoritajiet lokali u istituzzjonijiet tas-sigurtà soċjali, u li jkunu rriżultaw aktar minn tnax-il xahar qabel il-bidu tal-proċeduri ta’ insolvenza;
drittijiet preferenzjali speċjali tal-kredituri mehmużin ma’ krediti kontra l-proprjetà u miżmuma mill-Istat, mill-awtoritajiet lokali u istituzzjonijiet tas-sigurtà soċjali, u li kienu dovuti u kellhom jitħallsu aktar minn tnax-il xahar qabel il-bidu tal-proċeduri ta’ insolvenza;
ipoteki legali li għalihom saret applikazzjoni għar-reġistrazzjoni fix-xahrejn qabel id-data tal-bidu tal-proċeduri ta’ insolvenza u li jiggarantixxu l-pretensjonijiet kontra l-proprjetà, meta l-ipoketarju huwa l-Istat, awtoritajiet lokali jew istituzzjonijiet tas-sigurtà soċjali;
jekk dipendenti fuq reġistrazzjoni, garanzija in rem fuq proprjetà reġistrabbli immobbli jew mobbli li tifforma parti mill-proprjetà, krediti ta’ appoġġ kontra l-proprjetà u li jeżistu diġà imma li għadhom m’humiex reġistrati jew fejn tkun għadha ma saritx l-applikazzjoni għar-reġistrazzjoni;
garanzija in rem fuq assi li jifformaw parti mill-proprjetà u li jiggarantixxu krediti ġġudikati bħala subordinati.
Il-liġi tistabbilixxi li, bħala regola ġenerali, l-atti kollha fi żmien erba’ snin qabel il-bidu tal-proċeduri ta’ insolvenza jistgħu jiġu evitati jekk inaqqsu, jiffrustraw, itellfu, jheddu jew itawwlu l-fidwa tal-pretensjonijiet tal-kredituri.
Bħala regola, l-evitar jassumi mala fede minn terza parti, li hija preżunta fil-każ ta’ atti mibdija jew rifjutati fi żmien sentejn qabel il-bidu tal-proċeduri ta’ insolvenza u li jinvolvu persuna f’relazzjoni speċjali mal-parti insolventi, jew li minnha bbenefikat tali persuna, anke jekk ir-relazzjoni speċjali ma kinitx teżisti matul il-perjodu in kwistjoni.
La darba jkunu evitati atti li jippreġudikaw il-proprjetà – b’effett retroattiv – is-sitwazzjoni li kienet teżisti li kieku l-azzjoni jew l-ommissjoni ma seħħitx trid terġa’ tiġi implimentata.
Fid-dikjarazzjoni ta’ insolvenza jiġi stabbilit perjodu ta’ mhux aktar minn tletin ġurnata li fih il-kredituri iridu japplikaw sabiex il-pretensjonijiet tagħhom jiġu ammessi. Għal kredituri magħrufa, dan il-perjodu jibda mid-data tan-notifikazzjoni lill-kreditur. Għal kredituri oħrajn, id-data ta’ l-għeluq hija estiża b’ħamest ijiem u l-perjodu jibda mid-data tal-pubblikazzjoni ta’ l-aħħar avviż fil-Gazzetta Uffiċjali Portugiża, jew f’gazzetta nazzjonali b’ċirkolazzjoni wiesgħa.
Taħt il-liġi Portugiża, il-kredituri għandhom jiddeċiedu jekk il-ħlas tal-pretensjonijiet tagħhom huwiex se jsir permezz ta’ likwidazzjoni sħiħa ta’ l-assi tad-debitur, jew permezz ta’ ristrutturazzjoni tal-kumpanija sabiex din tibqa’ teżisti fis-suq, jew bid-debitur bħala s-sid jew b’terzi persuni bħala s-sidien. L-opinjonijiet tagħhom għandhom jiġu stabbiliti fi pjan għal insolvenza approvat mil-laqgħa tal-kredituri.
Jekk jagħżlu l-irkupru, il-kredituri għandhom il-libertà li jagħżlu l-miżuri l-aktar xierqa sabiex dan iseħħ.
Fil-laqgħa tal-kredituri msejħa sabiex tevalwa r-rapport ta’ l-amministratur magħmul wara d-dikjarazzjoni ta’ insolvenza, tittieħed ukoll deċiżjoni fuq jekk l-istabbiliment jew l-istabbilimenti tad-debitur li jiffurmaw parti mill-assi tal-propretà għandhomx jibqgħu miftuħin jew għandhomx jingħalqu.
Madankollu, fejn awtorizzat mill-kumitat tal-kredituri, jew meta m’hemmx din l-approvazzjoni iżda d-debitur m’għandux oġġezzjoni, jew fejn id-debitur għandu oġġezzjoni imma l-imħallef jagħti l-awtorizzazjoni tiegħu, l-amministratur jista’ jagħlaq l-istabbilimenti tad-debitur qabel id-data tal-laqgħa msejħa sabiex tevalwa r-rapport.
Jekk il-laqgħa tal-kredituri jagħti istruzzjonijiet lill-amministratur sabiex iħejji pjan ta’ insolvenza, din tista’ tordna s-sospensjoni tal-likwidazzjoni u tad-distribuzzjoni ta’ l-assi. Din is-sospensjoni tieqaf jekk il-pjan ma jiġix sottomess matul is-sittin jum segwenti jew jekk ma jiġix approvat.
Proċeduri għal insolvenza jistgħu jingħalqu minnufih bid-dikjarazzjoni ta’ insolvenza fejn ikun hemm indikazzjonijiet li l-assi tal-kumpanija m’humiex biżżejjed sabiex jagħmlu tajjeb għall-ispejjeż tal-proċeduri u d-djun mistennija mill-proprejtà insolventi.
Il-verżjoni sħiħa ta’ din il-folja ta’ informazzjoni tista’ tiġi kkonsultata fuq http://www.redecivil.mj.pt/
Aktar għajnuna hija disponibbli mis-siti ta’ l-Internet li ġejjin:
http://www.stj.pt - - - Il-Qorti Suprema tal-Ġustizzja;
http://www.conselhosuperiordamagistratura.pt/ - - Il-Kunsill Ġudizzjarju Suprem;
http://www.tribunalconstitucional.pt/ - Il-Qorti Kostituzzjonali;
http://www.mj.gov.pt/ - - Il-Ministeru tal-Ġustizzja;
http://trl.pt/ - Il-Qorti ta’ l-Appell ta’ Liżbona;
http://www.trc.pt/ - Il-Qorti ta’ l-Appell ta’ Coimbra;
http://www.tre.pt - - - Il-Qorti ta’ l-Appell ta’ Évora;
http://www.trp.pt - Il-Qorti ta’ l-Appell ta’ Porto;
http://www.pgr.pt/ - L-Uffiċċju tal-Prosekutur Pubbliku;
http://www.itij.mj.pt - Il-bażi ta’ data legali;
http://www.cej.pt/ - - - Iċ-Ċentru għall-Istudji Legali (il-korp responsabbli għat-taħriġ ta’ l-imħallfin Portugiżi)
http://www.dgsj.pt - Id-Direttorat-Ġenerali għall-Amministrazzjoni tal-Ġustizzja (li jipprovdi, inter alia, informazzjoni dwar il-qrati u l-ġurisdizzjoni territorjali tagħhom, u l-aċċess għall-Paġna ta’ l-Uffiċjali tal-Ġustizzja);
http://www.gplp.mj.pt/ - - L-Uffiċċju tal-Politika Leġiżlattiva u ta’ l-Ippjanar tal-Ministeru tal-Ġustizzja;
http://www.dgrn.mj.pt - Id-Direttorat-Ġenerali għar-Reġistri u s-Servizzi Notarili;
http://www.asjp.pt/ - L-Assoċjazzjoni ta’ l-Imħallfin Portugiżi;
http://www.smmp.pt/ - L-Assoċjazzjoni ta’ l-Imħallfin fl-uffiċċju tal-Prosekutur Pubbliku;
http://www.oa.pt/ - L-Assoċjazzjoni ta’ l-Avukatura Portugiża;
http://dre.pt/ - Leġiżlazzjoni on-line;
http://www.solicitador.net/ - L-Assoċjazzjoni ta’ Aġenti Legali;
http://www.asjp.pt/ - L-Assoċjazzjoni ta’ Uffiċjali Legali;
correio@lisboa.tcom.mj.pt - Il-Qorti Kummerċjali ta’ Lisbona, - Rua do Ouro, 49 – 2º, 110-060 Liżbona, Portugal;
correio@lisboa.sgciveis.mj.pt - Qorti Ċivili ta’ Liżbona - Rua Marquês da Fronteira, Palácio da Justiça, 1098-001 Liżbona, Portugall.
« Falliment - Informazzjoni Ġenerali | Portugall - Informazzjoni Ġenerali »